NEUVOSTON YHTEINEN KANTA

31 päivältä tammikuuta 2000,

ehdotuksesta ampuma-aseiden, niiden osien ja komponenttien sekä ammusten laittoman valmistuksen ja kaupan torjumista koskevaksi pöytäkirjaksi, jolla täydennetään kansainvälisen järjestäytyneen rikollisuuden vastaista Yhdistyneiden Kansakuntien yleissopimusta

(2000/130/YOS)

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 34 artiklan 2 kohdan a alakohdan,

ottaa huomioon Portugalin tasavallan aloitteen,

sekä katsoo seuraavaa:

(1) Euroopan unionista tehdyn sopimuksen 29 artiklan mukaisen kansainvälisen rikosoikeuden alan yhteistyön merkitys kaikenlaisten vakavien rikollisuuden muotojen, myös laittoman asekaupan, ehkäisemisessä ja torjumisessa tunnustetaan.

(2) On ryhdytty järjestelyihin ampuma-aseiden, niiden osien ja komponenttien sekä ammusten laittoman valmistuksen ja kaupan torjumista koskevan pöytäkirjan laatimiseksi ja täydentämään kansainvälisen järjestäytyneen rikollisuuden vastaista Yhdistyneiden Kansakuntien yleissopimusta.

(3) Yhdistyneiden Kansakuntien yleiskokous on päättynyt, että yleissopimusesityksen ja sen pöytäkirjojen lopullinen teksti olisi toimitettava sille hyväksyttäväksi pian ennen Palermossa järjestettävää korkean tason allekirjoituskonferenssia.

(4) Useilla unionissa ja muilla foorumeilla hyväksytyillä kansainvälisillä välineillä säädetään jo toimenpiteiden toteuttamisesta tuhoavien laitteiden laittoman valmistuksen ja kaupan torjumiseksi.

(5) Yhteinen toiminta Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen(1) hyväksyttiin 17 päivänä joulukuuta 1998.

(6) Pyrkimyksenä on osallistua mahdollisimman paljolti ehdotettua pöytäkirjaa koskeviin neuvotteluihin sekä välttää ehdotetun pöytäkirjan ja Euroopan unionista laadittujen asiakirjojen väliset ristiriitaisuudet.

(7) Neuvosto kehotti 5 päivänä lokakuuta 1998 antamissaan päätelmissä puheenjohtajavaltiota ehdottamaan Euroopan unionista tehdyn sopimuksen mukaista yhtä tai useampaa yhteistä kantaa esityksestä Yhdistyneiden Kansakuntien yleissopimukseksi ja sen pöytäkirjoiksi.

(8) Neuvoston 29 päivänä maaliskuuta 1999 hyväksymä yhteinen kanta järjestäytyneen rikollisuuden vastaista Yhdistyneiden Kansakuntien yleissopimusta koskevasta ehdotuksesta(2) otetaan huomioon,

ON HYVÄKSYNYT TÄMÄN YHTEISEN KANNAN:

1 artikla

Yhdistyneiden Kansakuntien ampuma-aseiden, niiden osien ja komponenttien sekä ammusten laittoman valmistuksen ja kaupan torjumista koskevasta pöytäkirjaehdotuksesta neuvoteltaessa jäsenvaltiot tukevat ampuma-aseita koskevaa määritelmää, joka perustuu käsitteeseen tappavasta piipullisesta aseesta, joka räjähteen avulla laukaisee, on suunniteltu laukaisemaan tai voidaan helposti muuttaa laukaisemaan laukauksen, luodin tai ammuksen, lukuun ottamatta antiikkiampuma-aseita tai niiden jäljennöksiä. Tässä yhteidessä antiikkiampuma-aseen määritelmän olisi oltava kansallisen lainsäädännön mukainen, eikä sen pitäisi sisältää vuoden 1870 jälkeen valmistettuja ampuma-aseita.

2 artikla

Pöytäkirjaehdotusta sovellettaessa räjähtäviä aseita kuten pommeja, kranaatteja, raketteja ja ohjuksia ei olisi pidettävä ampuma-aseina. Kuitenkin tekstissä olisi määrättävä tällaisten aseiden laittoman valmistuksen ja kaupan kriminalisoimisesta.

3 artikla

1. Jäsenvaltiot sopivat, että rikollisten laittomasti valmistamiin ja kauppaamiin räjähteisiin ja niiden käyttöä rikollisiin tarkoituksiin liittyvien kysymysten jatkokäsittelyn olisi odotettava Yhdistyneiden Kansakuntien yleiskokouksen päätöslauselmassa E/1999/30 määritellyn ad hoc -asiantuntijatyöryhmän tutkimuksen tuloksia ja rajat ylittävän järjestätyneen rikollisuuden vastaista yleissopimusta valmistelevan Yhdistyneiden Kansakuntien ad hoc -työryhmän mahdollisesti laatimaa kansainvälistä sopimusta räjähteiden laittomasta valmistuksesta ja kaupasta.

2. Jäsenvaltiot kannattavat Yhdistyneiden Kansakuntien ad hoc -asiantuntijatyöryhmän työskentelyä ja pyrkivät varmistamaan, että sen toiminta saatetaan päätökseen mahdollisimman nopeasti.

4 artikla

Neuvosto pyrkii tarvittaessa aikaansaamaan lisää yhteisiä kantoja pöytäkirjaehdotuksesta.

Tehty Brysselissä 31 päivänä tammikuuta 2000.

Neuvoston puolesta

J. PINA MOURA

Puheenjohtaja

(1) EYVL L 9, 15.1.1999, s. 1.

(2) EYVL L 87, 31.3.1999, s. 1.